alexandrainst/scandi-wiki huggingface dataset:
Fyrsta ráðuneyti Davíðs Oddssonar

Fyrsta ráðuneyti Davíðs Oddssonar (stundum kallað Viðeyjarstjórnin) var ríkisstjórn Sjálfstæðisflokksins og Alþýðuflokksins sem sat við völd á Íslandi frá 1991 til 1995. Viðeyjarstjórnin fékk nafn sitt af því að Davíð Oddsson bauð Jóni Baldvin Hannibalssyni utanríkisráðherra til stjórnarmyndunarviðræðna út í Viðey að loknum Alþingiskosningum 20. apríl 1991. Þegar Steingrímur Hermannsson baðst lausnar fyrir sig og ráðuneyti sitt 23. apríl 1991 fékk Davíð Oddsson stjórnarmyndunarumboðið. Viðeyjarstjórnin tók við völdum 30. apríl 1991.

Davíð Oddsson var  forsætisráðherra og Jón Baldvin Hannibalsson var utanríkisráðherra. Salome Þorkelsdóttir var forseti Alþingis. Viðeyjarstjórnin sat eitt kjörtímabil. 

Ýmsir töluðu um nýja viðreisnarstjórn þegar Viðeyjarstjórnin var mynduð þar sem sömu flokkar áttu hlut að máli í bæði skiptin.

Verk
Ísland gerðist aðili að EES í tíð Viðeyjarstjórnarinnar.
Stjórnarskrá Lýðveldisins var breytt með þeim hætti mannréttindi voru betur fest í sessi.
Stjórnsýslulög með andmælarétti og jafnræðisreglu samþykkt.
Virðisaukaskattur á matvælum var lækkaður úr 24,5% í 14%.
Ísland gerðist aðili að Alþjóðaviðskiptastofnuninni.

Íslensk skip hófu að veiða á fjarlægum miðum, úthafsveiðar, í umtalsverðumagni á nýjan leik.

Ráðherrar og ráðuneyti

Íslensk ráðuneyti (Stjórnarráð Íslands)
Viðey
Robert Fulton

Robert Fulton (14. nóvember, 1765 – 24. febrúar, 1815) var bandarískur verkfræðingur og uppfinningamaður sem var þekktastur fyrir að hafa smíðað gufuknúna skipið Clermont árið 1809. Hann smíðaði auk þess fjöldan allan af gufuskipum, bæði fyrir Bandaríkin og fyrir Napóleon.

Ítarefni
Þróunarsaga gufuvéla 
William Symington 
A TREATISE ON THE IMPROVEMENT OF CANAL NAVIGATION , eftir Robert Fulton, 1796. (skönnun með leitareiginleikum hjá bókasafni University of Georgia; DjVu & fjöllaga PDF  snið) 
 CHAPTER XIII: ROBERT FULTON í Great Fortunes, and How They Were Made (1871), eftir James D. McCabe, Jr., teikningar eftir G. F. and E. B. Bensell, rafræn bók hjá Project Gutenberg.

Fulton, Robert
Saab

SAAB er sænskur flugvélaframleiðandi (og áður bílaframleiðandi), sem var settur á laggirnar árið 1937 í Linköping í Svíþjóð. SAAB er skammstöfun á "Svenska Aeroplan AB".

Upphaflega framleiddi fyrirtækið eingöngu flugvélar, en þann 10. júní 1947 var fyrsti hugmyndabíllinn kynntur, Saab Exp. Vagn 001.  Seint á 6. áratugnum var fyrirtækið virkt í tölvuheiminum, undir nafninu DataSaab.

Árið 1969 sameinaðist Saab fyrirtækinu Scania-Vabis, og á árunum milli 1969 og 1995 kallaðist fyrirtækið Saab-Scania AB.

Fyrirtækið framleiddi almennar flugvélar (nú hætt því) og herflugvélar. Fyrirtækinu var skipt upp, en það fyrirtæki sem tók við framleiðslu bíla hefur síðan verið lokað.

Fyrstu árin
Það var upp úr 1930 að sænska ríkisstjórnin ákvað að auka verulega við innlenda hernaðar framleiðslu og þá sérstaklega fyrir flugherinn.  Þetta leiddi til þess að árið 1937 var Svenska Aeroplan AB stofnað.  Þetta sama ár sameinaðist SAAB ASJA (Svenska Järnvägsverkstädernas Aeroplanavdelning) og hóf að styrkja og breyta L10 flugvél þeirra svo hún henntaði betur sem herflugvél.  Það var svo árið 1940 sem fyrsta flugvélin, SAAB 17, leit dagsins ljós.

Bílaframleiðsla hefst

Við lok síðari heimsstyrjaldarinnar var ljóst að eftispurn eftir herflugvélum yrði ekki nærri eins mikil og hún var á meðan að á stríðinu stóð.  Var því ljóst að Saab yrði að leita á ný mið.  Í desember árið 1949 hófst framleiðsla á fyrsta bílnum, en hann fékk nafnið SAAB 92.

Framleiddar tegundir

Flugvélar
 SAAB 17 (bomber)
 SAAB 18 (bomber)
 SAAB 21 (push-prop)
 SAAB 21R (jet)
 SAAB 29 Tunnan
 SAAB 32 Lansen 
 SAAB 35 Draken
 SAAB 37 Viggen
 SAAB 39 Gripen
 SAAB 90 Scandia
 SAAB 91 Safir
 SAAB 105
 SAAB 340
 SAAB 2000

Bílar
 SAAB 92
 SAAB 92B
 SAAB 93
 SAAB 94
 SAAB 95
 SAAB 96
 SAAB Sonett
 SAAB 99
 SAAB 900
 SAAB 90
 SAAB 9000
 SAAB 9-5
 SAAB 9-3
 SAAB 9-3 SportSedan
 SAAB 9-3 SportCombi
 SAAB 9-2x
 SAAB 9-7x

Hugmyndabílar
 SAAB Exp. Vagn 001
 SAAB EV-1
 SAAB 9X
 SAAB 9-3X
 SAAB Aero X

Önnur framleiðsla
 Saabo
 Toppola
 Saab-Lancia
 DataSaab

Heimildir
 
 
 

Bílaframleiðendur
Flugvélaframleiðendur
Sænskir bifreiðaframleiðendur
Flugvélategundir
Irréversible

Irréversible er kvikmynd eftir Gaspar Noé sem skrifaði handritið, leikstýrði, sá um klippingu og ljósmyndun.  Hún er álitin ein óhugnanlegasta og umdeildasta kvikmynd ársins 2002 vegna þess hve ítarleg mynd er dreginn af nauðgun og morði í kvikmyndinni.

Kvikmyndin hefur verið borin saman við Memento og Peppermint Candy, þar sem báðar kvikmyndirnar rekja söguþráðinn aftur á bak frá endalokum til upphafs, það er að segja öfugt við það sem venjulegt myndi teljast.

Leikarar
Monica Bellucci - Alex
Vincent Cassel - Marcus
Albert Dupontel - Pierre

Tenglar
Opinber síða kvikmyndarinnar (enska)
Opinber síða kvikmyndarinnar (franska) 

Kvikmyndir frá árinu 2002
Franskar kvikmyndir
Barselóna

Barselóna er höfuðborg Katalóníu á Spáni og Barselóna-héraðs. Borgin hefur oft verið mikilvæg miðstöð valda og voru konungarnir af Aragón upprunalega greifarnir af Barcelona og stjórnuðu þaðan miklu veldi. Hún er og miðstöð þjóðernisvakningar Katalóníumanna.

Borgin er 101.4 km2 og íbúar hennar árið 2018 voru rúmlega 1,6 milljón en íbúar aðliggjandi byggða tæpar 5 milljónir sem gerir borgarsvæðið þar 5. stærsta í Evrópusambandinu. Borgarstjóri eftir kosningarnar 13. júní 2015 er Ada Colau og fyrsta konan til að gegna því embætti.

Barselóna liggur á mörkum fljótanna Llobregat og Besòs og er takmörkuð af fjallgarðinum Serra de Collserola sem nær 512 metra hæð.

Saga

Nafn 
Kenningar eru um að  að karþagóski bærinn Barcino hafi verið stofnaður af Hamilcar Barca (sem var faðir Hannibals). Að borgin heiti eftir Hamilcar Barca er þó fremur álitin ágiskun enda fer engum sögum um að Karþagómenn hafi sest þar að, og fremur er álitið að nafnið komi frá íberíska frumbyggjamálinu sem var talað á Spáni fyrir innrás Rómverja og er merking þess ekki þekkt. Nafnið var Baŕkeno

Samgöngur
El Prat er alþjóðaflugvöllur borgarinnar. Neðanjarðarlestir eru algengur ferðamáti í borginni og eru 12 aðallínur sem eru með 183 stöðvar og er lengd kerfisins 170 km. Lestir spænska lestarfélagsins RENFE fara einnig um borgina.

Menntun
Háskólinn í Barselóna og Pompeu Fabra-háskólinn eru virtustu háskólarnir.

Menning 

Meðal frægra listamanna Barselóna eru myndlistarmaðurinn Joan Miró (1893 – 1983) og er í borginni safn helgað list hanns, Fundació Joan Miró, Centre d'Estudis d'Art Contemporani (Joan Miró Foundation). Einnig arkitektinn Antoni Gaudí (1852–1926) sem meðal annars hannaði eina frægustu byggingu borgarinnar, Yfirbótakirkju heilögu fjölskyldunnar (Sagrada Família), sem hefur verið í byggingu síðan seinni hluta 19. aldar.  Arkítektinn Lluís Domènech i Montaner setti einnig mark sitt á borgina og hannaði m.a. tónlistarhúsið Palau de la Música Catalana.

Í borginni eru göngugötur milli breiðgatna sem setja svip sinn á mannlífið. Þær eru kallaðar ramblas (römblur á íslensku). Stærsta göngugatan er kölluð La Rambla.

Íþróttir 
Barselóna er þekkt fyrir íþróttir og hélt meðal annars sumarólympíuleikana árið 1992 auk þess að vera heimaborg hins þekkta íþróttafélags FC Barcelona en fótboltalið þess félags hefur notið mikillar velgengni og vinsælda.
Minna knattspyrnuliðið er Espanyol sem er í suðvesturhluta borgarinnar.

Svipmyndir

Heimildir 

Borgir í Katalóníu
Barselóna
Frode Estil

Frode Estil (fæddur 31. maí 1972) er norskur gönguskíðagarpur. Hans helsti kostur er að geta skipt hratt um göngustíl og er hraður á upphlaupum að marki.

Á ÓL 2006 tók Frode þátt í 2x15 km eltigöngu, en það fór ekki betur en svo að hann féll í startinu og endaði aftastur í hópnum. Við fallið brotnaði annar stafurinn og annað skíðið svo hann þurfti að skipta. Við tók svo erfið gangan, að vinna sig upp fram að þeim sem fóru fyrir hópnum. Það lukkaðist, og þegar komið var inn á síðustu metrana vann Frode sig upp um 3 sæti í æsilegum eltingaleik við Rússann Jevgenij Dementiev, sem þó fór með sigur af hólmi.

Meistaratitlar 
 HM 2001: gull í 4 x 10 km boðgöngu, silfur í 30 km klassískum stíl
 ÓL 2002: deildt gull í 2x15 km eltigöngu (ásamt Thomas Alsgaard), gull í boðgöngunni, silfur í 15 km klassískum stíl
 HM 2003: gull í 4 x 10 km boðgöngu, brons í 15 km  og 30 km klassískum stíl
 HM 2005: gull í 50 km klassískum stíl, gull í boðgöngu, brons í 2x15 km eltigöngu
 ÓL 2006: silfur í 2x15 km eltigöngu

Tengill 
 Upplýsingar um Frode hjá FIS 

Norskir skíðagöngumenn
Vetrarólympíuleikarnir 2006

Vetrarólympíuleikarnir 2006 voru haldnir í Tórínó á Ítalíu. Þetta var í annað sinn sem vetrarólympíuleikar eru haldnir á Ítalíu, áður höfðu þeir verið haldnir í Cortina d'Ampezzo árið 1956. 

20.000 sjálfboðaliðar tóku þátt í leikunum og unnu við að taka á móti keppendum, áhorfendum og fjölmiðlum, ásamt því að vinna við keppnisstaðina.

Heilladýr leikanna voru tvö; kvenlegi snjóboltinn Neve og karlmannlega grýlukertið Gliz.

Dagatal

Svæði 
Keppnissvæðin voru nokkur og eru þau í eftirfarandi borgum og bæjum:
 Torino
 Bardonecchia
 Cesana-San Sicario
 Pinerolo
 Pragelato
 Sauze d'Oulx
 Sestriere

Þátttökulönd 

Eftirfarandi lönd höfðu þátttakendur á Vetrarólympíuleikunum 2006:

Verðlaunahæstu lönd 

 
Tórínó
Pragelato

Pragelato er sveitarfélag í héraðinu Fjallaland á Ítalíu. Í sveitarfélaginu bjuggu 536 manns árið 2004 og er hann í 1.524 metrum yfir sjáfarmáli. Samnefndu bær liggur 10 km frá Sestriere og 82 km frá höfuðborg héraðsins Torino.

Í febrúar 2006 voru Vetrarólympíuleikarnir haldnir í Torino og fóru norrænu greinarnar fram í Pragelato.

Fjallaland
Vetrarólympíuleikarnir 2006
Sestriere

Sestriere er sveitarfélag í Torino-héraði á Ítalíu. Þar búa um 850 manns.

Á 4. áratug síðustu aldar byggði Giovanni Agnelli (stofnandi Fiat) tvö hótel og skíðalyftur í bænum. Seinna kom einnig skíðastökkspallur, annað hótel og fleiri skíðalyftur. Á veturnar eru þar haldin mót í heimsbikarnum í ólíkum alpagreinum og í febrúar 2006 fóru keppnir í alpagreinum á Vetrar-ÓL 2006 fram þar.

Torino-hérað
Vetrarólympíuleikarnir 2006
Félag frjálshyggjumanna

Félag frjálshyggjumanna starfaði 1979 - 1989 að því að kynna frjálshyggju á Íslandi með útgáfu tímarits, bóka og bæklinga og fundahaldi. Félagið var stofnað á áttræðisafmæli Friedrichs A. von Hayeks 8. maí 1979. Stjórn þess skipuðu Friðrik Friðriksson, síðar viðskiptafræðingur, sem var formaður, Auðun Svavar Sigurðsson, síðar skurðlæknir, Árni Sigfússon, síðar borgarstjóri og bæjarstjóri, Gunnlaugur Sævar Gunnlaugsson, síðar forstjóri, Hannes Hólmsteinn Gissurarson, síðar prófessor, Hreinn Loftsson, síðar lögmaður, og Skafti Harðarson, síðar framkvæmdastjóri. Félagið átti sér ýmsa öfluga bakhjarla, meðal annarra þá Pétur Björnsson, forstjóra Vífilfells, Pálma Jónsson, forstjóra Hagkaups, Odd Thorarensen lyfsala og Ragnar Halldórsson forstjóra. Stjórnarmenn voru allir sjálfstæðismenn, þótt félagið væri ekki í neinum skipulagstengslum við Sjálfstæðisflokkinn. Ýmsir forystumenn Sjálfstæðisflokksins, til dæmis Geir Hallgrímsson, Davíð Oddsson og Eyjólfur Konráð Jónsson, studdu félagið með ráðum og dáð.

Félag frjálshyggjumanna gaf meðal annars út bókina Velferðarríki á villigötum (1981) eftir Jónas H. Haralz bankastjóra og Einstaklingsfrelsi og hagskipulag (1982) eftir Ólaf Björnsson prófessor. Nokkrir erlendir fyrirlesarar komu beint eða óbeint á vegum félagsins til Íslands. Frægastir voru Nóbelsverðlaunahafarnir Friedrich A. von Hayek (1980), James M. Buchanan (1982) og Milton Friedman (1984), en erindi þeirra komu út í bókinni Lausnarorðið er frelsi (1994). Þau voru einnig birt í tímaritinu Frelsinu, sem Félag frjálshyggjumanna gaf út 1980-1987. Hannes Hólmsteinn Gissurarson var ritstjóri þess 1980-1987, en Guðmundur Magnússon, sagnfræðingur og rithöfundur, 1987-1989. Í ritnefnd tímaritsins voru þeir Gísli Jónsson norrænufræðingur, Jónas H. Haralz, Matthías Johannessen skáld, Ólafur Björnsson og Þorsteinn Sæmundsson stjarnfræðingur. Félag frjálshyggjumanna var lagt niður, þegar ljóst þótti, að það hefði náð tilgangi sínum.

Stjórnmál
Íslensk félagasamtök
Bordeaux

Bordeaux (oksítanska: Bordèu) er hafnarborg í suð-vesturhluta Frakklands. Í borginni og aðliggjandi byggðum býr tæp milljón manns. Íbúar borgarinnar eru kallaðir Bordelais. Borgin er meðal annars þekkt fyrir mjög öflugan háskóla og eru nemendur þar rétt undir 100.000. Borgin er enn fremur þekkt fyrir að vera mikil miðstöð hernaðar-, flug- og geimvísindarannsókna í Evrópu. Hún er einnig þekkt fyrir Bordeauxvín sem við hana er kennt.

Menntun 
 EPITECH
 ESME Sudria
 Kedge Business School
 Université Bordeaux I

Borgir í Frakklandi
Sin City (kvikmynd)

Sin City eða Frank Miller's Sin City er bandarísk kvikmynd frá 2005. Myndin er byggð á samnefndum teiknimyndasögum eftir Frank Miller. Robert Rodriguez sá um leikstjórn fyrir utan eina senu sem Quentin Tarantino leikstýrði.

Í myndinni berjast hetjur saman gegn fjandmönnum sínum í borginni Basin City, þar sem skilin milli góðs og ills eru ekki svo glögg. 

Sin City er byggð í kringum fjórar laustengdar sögur; The Customer is Always Right, The Hard Goodbye, The Big Fat Kill og That Yellow Bastard.

Áætlað er að gera framhald á myndinni, Sin City 2, í náinni framtíð og jafnvel Sin City 3: Hell and Back.

Tengill 

Bandarískar kvikmyndir
Petter Northug

Petter Northug (fæddur 6. janúar 1986) er norskur skíðagöngugarpur. Hann er frá Mosvik í Norður-Þrændalögum. Northug er einn sigursælasti vetraríþróttamaður allra tíma en enginn karlkyns skíðagöngumaður hefur fleiri verðlaun frá heimsmeistaramótum

Northug varð Norgesmeistari í 30 km skíðagöngu í janúar 2006. Þar þurfti hann að glíma við Frode Estil á síðustu metrunum en hafði þann síðarnefnda rétt áður en farið var yfir marklínuna.

Hann var ekki valinn í ólympíulið Norðmanna fyrir Vetrarólympíuleikana 2006 en þess í stað hneppti hann fjögur gull á HM yngri keppenda í Slóveníu. Þar vann hann tvöföldu eltigönguna, sprettganginn og 10 km í klassískum stíl. Auk þess var hann í sigurliði Norðmanna í boðgöngu.

Tenglar 
 Listi yfir titla Petter Northug 
 Myndir hjá Adresseavisen 

Norskir skíðagöngumenn
Fólk fætt árið 1986
Lífspekifélagið

Lífspekifélagið (áður Guðspekifélagið; á ensku: Theosophical Society) er alþjóðleg hreyfing sem helgar sig dulspekitrúnni guðspeki. 

Hin rússneska Helena Blavatsky stofnaði hreyfinguna um guðspeki árið 1875 í New York. Á þeim tíma var dulspeki nokkuð vinsæl. Trúarhreyfing hennar hélt því fram að til væri ævafornt bræðralag vitringa sem byggju yfir dulrænum máttum. Vitringarnir væru til um heim allan, en að höfuðstöðvar þeirra væru í Tíbet. Samkvæmt trú guðspekinga vilja vitringarnir dreifa speki sinni, sem mun einn daginn vera æðri öllum öðrum trúarbrögðum. Guðspekingar trúa á endurholdgun eftir dauðan og karma. Sjálfir líta guðspekingar ekki á hreyfingu sína sem trúarbrögð. 

Eftir að Helena lést klofnaði hreyfingin í tvennt. Einn hlutur er með höfuðstöðvar í Chennai á Indlandi, hinn með höfuðstöðvar í Kaliforníu. Íslandsdeild félagsins tilheyrir þeirri hreyfingu sem er í Indlandi. 

Guðspekifélagið stofnaði útibú í Reykjavík 1912 en Íslandsdeild Guðspekifélagsins var formlega stofnuð 1921. Guðspekifélagið á Íslandi breytti um nafn árið 2018 og heitir nú Lífspekifélagið.

Tenglar 

 Heimasíða Lífspekifélagsins á Íslandi 
 Guðspekifélagið 25 ára, Fálkinn, 39. Tölublað (28.09.1945), Blaðsíða 2 

Nýtrúarhreyfingar
Guðspeki
Trúfélög á Íslandi
Spáskáldskapur

Spáskáldskapur eða furðusögur er flokkur bókmenntagreina sem snúast um hluti sem ekki eiga sér samsvörun í veruleikanum eins og við þekkjum hann. Hugtakið er notað yfir skáldskap sem fæst við yfirnáttúrulega hluti, gerist í ímyndaðri framtíð eða hliðarveruleika. Bókmenntagreinar sem taldar eru til spáskáldskapar eru meðal annars fantasíur, hrollvekjur, vísindaskáldskapur, efsögur, útópíur og dystópíur, og ofurhetjusögur. Þessar aðalgreinar skiptast svo í fjölmargar undirgreinar og blandaðar greinar, eins og vísindafantasíur, draugasögur, vampírusögur, gufupönk og sæberpönk, og heimsendaskáldskap.

Bókmenntagreinar
Juan Rodríguez Cabrillo

Juan Rodríguez Cabrillo (einnig þekktur á portúgölsku sem João Rodrigues Cabrilho) var portúgalskur landkönnuður sem kannaði vesturströnd Ameríku í umboði Spánverja. Cabrillo var fyrsti Evrópubúinn sem sigldi um strendur Kaliforníu í Bandaríkjunum. Hann átti einnig þátt í stofnun borgarinnar Oxaca í Mexíkó.

Uppruni 
Lítið er vitað um æskuár Cabrillos, ekki er einu sinni víst hvort hann hafi verið spænskur eða portúgalskur. Flestar ævisögur um hann segja hann hafa verið portúgalskan, en í bókinni Juan Rodriguez Cabrillo heldur sagnfræðingurinn Harry Kelsey því fram að hann hafi verið fæddur á Spáni, líklega í Sevilla eða í Cuellar.

Þá er fæðingarár hans líka á reiki, sem og ætterni, en fyrrnefndur Harry Kelsey heldur því fram að hann hafi verið af fátæku fólki kominn og fæddur í kringum 1498 eða 1500.

Ferðir 

Cabrillo sigldi til Havana sem ungur maður og gekk til liðs við Hernán Cortés í Mexíkó. Seinna varð hann einn af ríkustu landvinningamönnunum með því að hneppa indjána í Guatemala í þrældóm og láta þá vinna í gullnámu.

Eftir för Francisco de Ulloa árið 1539 til Kaliforníuflóa var Cabrillio sendur af stað til að fara með leiðangur upp vesturströnd Bandaríkjanna og kanna viðskiptatækifæri. Spánverjar vonuðust jafnvel til að hann finndi leið til Kína, en á þessum tíma var ekki vitað hversu víðfemt Kyrrahafið var. 

27. júní árið 1542 hóf Cabrillo för sína frá Navidad (nú Acapulco) í Nueva España (nú Mexíkó). 28. september sama árs kom hann að land í San Diego flóa og nefndi hann San Miguel. Hann sigldi síðan upp með ströndinni alveg upp að Russian River - ánni, áður en vetrarstormar hröktu þá aftur. 23. nóvember komst leiðangurinn til Santa Catalina Island eyju, útaf ströndum Kaliforníu. Þar huggðust þeir hafa vetursetu og lagfæra skipin. Á þessari eyju fótbrotnaði Cabrillo, illt hljóp í sárið og dó hann 3. janúar árið 1543. Leiðangurinn sneri aftur til Navidad 14. apríl árið 1543. Ekki er vitað hvar Cabrillo var grafinn.

Lýsing skrifara leiðangursins er týnd, en annar landkönnuður, Andrés de Urdaneta skrifaði útdrátt úr henni áður en hún týndist.

Arfleifð 

Samtímamenn Cabrillo vissu lítið um leiðangur hans og engin af nafngiftum hans á stöðum í Kaliforníu hélst. Þá stofnaði hann enga bæi. Því er Cabrillo í dag fyrst og fremst minnst sem fyrsta Evrópubúans sem sigldi um strendur Kaliforníu, og margar götur og byggingar bera nafn hans þar. Dæmi um það eru Cabrillo College í Aptos, hluti hraðbrautarinnar Pacific Coast Highway 1 er kallaður Cabrillo Highway og í San Diego er minnismerki um hann.

Tenglar 
 Stutt ævisaga um Cabrillo (á ensku) 
 Minnismerkið um Cabrillo í San Diego

Spænskir landvinningamenn
Kalifornía
Jay Leno

Jay Leno (fæddur 28. apríl, 1950) er bandarískur þáttastjórnandi af ítölskum og skoskum uppruna. Hann er best þekktur fyrir að hafa stjórnað The Tonight Show á bandarísku sjónvarpsstöðinni NBC. Hann á einnig framleiðslufyrirtækið Big Dog Productions sem framleiðir The Tonight Show í samvinnu við NBC.

Uppruni
Leno fæddist sem James Henry Muir-Leno í New Rochelle í New York. Hann ólst upp í Andover, Massachusetts og er með bachelor gráðu í talmeinafræði.

Uppistand
Leno hóf ferilinn með því að koma fram á næturklúbbum, börum og nokkurn veginn hvaða stað sem er sem myndi gefa honum kost á að koma fram í eins og fimm mínútur. Hann varð fljótt þekktur fyrir þægilega framkomu sína, bæði á sviði og utan sviðs, sem og fyrir sérstakt útlit (t.d. stóra höku). Hann kom stundum fram í The Tonight Show sem þá var stýrt af Johnny Carson, en hélt samt áfram við að koma fram á næturklúbbum, allt að átta eða níu á hverju kvöldi.

Eftir að nokkrir vinir hans urðu áhrifamiklir í sjónvarpsgeiranum kom hann oftar fram á þeim vettvangi. Þannig kom hann sérlega oft fram í Late Night with David Letterman þættinum. Forustumenn NBC tóku eftir þessum vinsældum og ákváðu að gera hann að stjórnanda  The Tonight Show þegar þáverandi þáttarstjórnandi, Joan Rivers, hætti.

Þáttastjórnandi í Tonight Show
Þegar Carson hætti árið 1992 bjuggust margir við að David Letterman myndi taka við af honum. Í hönd fóru miklar umræður og samningaviðræður, og lauk þeim með sigri Lenos. Letterman gerði aftur á móti samning við CBS um að stýra helsta keppinaut Tonight Show sem hét Late Show. Fyrstu árin hafði Letterman betur hvað áhorfendatölur snerti, en The Tonight Show tók forystuna 1995 og hefur haldið henni síðan. Í október árið 2005 sagði Leno að hann hefði ekki talað við David Letterman í 13 ár.

Á 50 ára afmæli The Tonight Show hinn 27. september árið 2004 tilkynnti Leno að hann myndi hætta þegar samningur hans rynni út árið 2009. Þá myndi Conan O'Brien, stjórnandi Late Night taka við af honum.

Einkalíf

Áhugamál
Leno er þekktur fyrir söfnun sína á bílum og mótórhjólum. Hann á stórt safn af fornbílum og ekur yfirleitt einum af bílunum til og frá vinnu. Þá er hann dálkahöfundur í blaðinu Popular Mechanics.

Fjölskyldumál
1980 giftist Leno Mavis Leno, sem er þekkt fyrir störf sín í þágu afghanskra kvenna undir stjórn Talibana. Þau eiga engin börn.

Tenglar
 Jay Leno á IMDB

Bandarískir sjónvarpsmenn
Leno, Jay
Wine Country

Wine Country er auknefni á svæði norðan við San Francisco í Norður-Kaliforníu, Bandaríkjunum. Svæðið er heimsþekkt fyrir vínrækt sína, sem hófst 1838. Í Wine Country eru um 200 vínbú, flest í staðsett í dölum svæðisins, Napa Valley og Russian River Valley.

Helstu þéttbýliskjarnar svæðisins eru Santa Rosa (þar sem mynd Hitchcocks Shadow of a Doubt á að gerast), Napa, Calistoga, Geyserville, Bodega Bay, Healdsburg, Fort Ross og Ukiah.

Wine Country er yfirleitt talið liggja innan Napa, Sonoma og Mendocino sýslnanna, en vínviður er ræktaður mun norðar.

Kalifornía